Tiež radi raňajkujete smoothie? Ja hlavne počas týždňa, cez víkend mávam viac času, takže chystám manželovi a psíkovi väčšie raňajky, kde často nechýba cereálne pečivo, zelenina, rukola, avokádo, klíčky, rôzne nátierky, a domáci čaj. Čaje vyrábam väčšinou tiež sama, zo sušených byliniek ako mäta, materina dúška, zázvor, šípky, a sladím ich stále sušenými datlami – nekandizovanými. Tiež si radi užívate spoločné rodinné raňajky počas víkendu ?
Tento recept nie sú teda moje typické víkendové raňajky, a recept je mega rýchly. Čo sa týka banánov, používam žlté banány, či už ako snack, alebo do smoothie. Čítala som mnoho teórií, aké banány treba jesť, raz nezrelé, raz zrelé..? Nezrelé obsahujú menej cukrov, ale vraj sú ťažšie stráviteľné. Zrelé banány obsahujú viac enzýmov, ale aj cukrov… Ja som sa rozhodla pre zlatú strednú cestu, a po dlhom období kupovania nezrelých banánov, kupujeme žlté normálne banány. 😀
Z uvedeného množstva pripravíte 2 poháre výborného raňajkového smoothie, ktoré zasýti a dodá energiu. 😀
Kto by nemal rád čokoládu?.. a pizzu? 😀 Rozmýšľali ste niekedy nad touto kombináciou? Ja áno, a tento týždeň ma napadlo, že ju skúsim upiecť. Samozrejme cesto nie je klasické z bielej múky, ale je z jemných špaldových vločiek, po upečení som ho potrela roztopenou horkou čokoládou (vegánskou, s ryžovým mliekom), ozdobila ovocím, mandľami a zľahka poliala mandľovým maslom. Táto vegánska čoko-pizza je pripravená do 25 minút, je zo zdravých ingrediencií, chrumkavá a mega chutná! Hodí sa na raňajky, alebo ako poobedný dezert – je jednoducho ako sen 😀 Dúfam, že sa vám recept páči, a fotografie tiež, akosi sa mi zapáčilo fotiť recepty na tmavom podklade, aj keď bielu mám radšej 😀 Majte krásnu nedeľu priatelia!
Minulý týždeň som v DM-ku kúpila 1 kg pšena s tým, že sa mi zíde namiesto bulguru… Poznáte vôbec pšeno? Je to vlastne lúpané proso, je bezlepkové, obsahuje veľké množstvo vlákniny, a teda podporuje trávenie, tiež obsahuje bielkoviny, stopové prvky ako vápnik, železo, draslík, zinok a kyselinu listovú… Pozitívne vplýva na imunitu, trávenie, podporuje zdravé kosti, nechty, vlasy, podporuje krvotvorbu, pôsobí proti osteoporóze.
Ja pšeno najradšej pripravujem na sladko, iba s medom, orechmi a semiačkami. No, je sezóna tekvice takže som pyré z nej pridala k uvarenému pšenu, ochutila škoricou, ozdobila a skvelé raňajky boli na svete. 😀 Pšeno odporúčam variť skôr ráno, podporuje totiž trávenie, odkysľuje žalúdok, a skvelé naštartuje metabolizmus.
Dnes som pre vás pripravila jednoduchý recept na raw avokadový čoko puding, vhodný na raňajky, alebo ako poobedný snack, keď máte chuť na niečo sladké. Určite vás nesklame, a ak ho niekomu naservírujete, neuveria vám z čoho je pripravený – viem to z vlastnej skúsenosti 😀 Jeho výhodou je, že ho netreba variť, takže ho zvládnu pripraviť tí, ktorí neradi varia 😀 Recept je vhodný pre zdravo stravujúcich sa ľudí, tých čo držia diétu, a samozrejme pre vegánov a raw-istov.
Muffiny by som mohla jesť ako snack každý deň, a nikdy ma neomrzia. 😀 Sú úžasné na raňajky, alebo ako sladký snack kedykoľvek počas dňa. Konkrétne tieto si dávam asi raz za týždeň ráno vo viedenskom Ströcku spolu s Matcha latte so sójovým mliekom. Volá sa celozrný jablkový muffin (Vollkorn Äpfel Muffin), je vláčny vďaka jablkám, a tiež sú v ňom kúsky orechov. Snažila som sa teda upiecť podobné muffiny, aj keď presné zloženie tých z mojej obľúbenej bio pekárne nepoznám. 🙂 Každopádne muffiny sa podarili, myslím, že sa na nich nedá nič pokaziť… boli vláčne, sladké akurát, zo zdravých ingrediencií, a opäť vegánske. Verím, že vás receptom inšpirujem. 😀
Tento mesiac je môj najobľúbenejší z celého roku 😀 Asi preto, že som narodená v auguste, tiež počasie je stále príjemné, je sezóna môjho obľúbeného ovocia a zeleniny, a človek je najradšej niekde na cestách, alebo jednoducho vonku… V auguste aj menej varím, keď tak niečo rýchle a jednoduché. Tentokrát som pripravila pre Vás recept na jednoduchú a výživnú pomazánku s avokádom a hráškom. Avokádo mám veľmi veľmi rada… avšak toto austrálske ovocie má veľa kalórií, preto sa ho snažím obmedzovať na max. 2 krát do týždňa… Avokádo jem najradšej na raňajky s cereálnym chlebíkom, alebo knäckebrotom, pridávam ho do šalátov, alebo na sladko do smoothie. Pomazánka, ktorú som pripravila, mala jemnú krémovú konzistenciu, sviežu chuť vďaka limetke, a ako vidíte lákavú zelenú farbu. Nech sa páči recept:
Keďže tu máme málo raňajkových receptov, rozhodla som sa vyskúšať niečo nové a zdokumentovať to… 😀 Overnight kaše som pripravovala už párkrát, ale vždy mi tam niečo nepasovalo, a ani som ich nedojedla… Najprv som skúšala kašu s bielym jogurtom, chia a mangom, inokedy s drobným ovocím mandľovým mliekom a špaldovými vločkami, no tentokrát sa mi recept podaril najviac, takže som spokojná 😀 Bol taký dobrý, že si ho pripravím aj zajtra. Recept je vegánsky, čo mi veľmi vyhovuje, pretože sa v poslednej dobe vyhýbam živočíšnym produktom, a rozmýšľam nad prechodom na vegánstvo, aj keď je to ťažké! Nie len kvôli chuti, ale aj kvôli potrebným živinám, ktoré sú však podľa mňa nahraditeľné. V každom prípade, dávam si pozor, aby syry a maslo boli bio, bez živočíšneho syridla, a vajíčka tiež, bio alebo domáce.
Z tejto overnight kaše som úplne unesená, je kombináciou chia pudingu z mandľového mlieka, špaldových vločiek, mandľového jogurtu – áno, jogurtu z mandlí, je to úplná novinka od rakúskej zn. Ja! naturlich, ďalej sparených čučoriedok, a posypaná lupienkami voňavých sušených ruží. Kaša je ideálna na každý štart dňa, telu dodá energiu, zasýti, je zdravá, a verím, že sa Vám recept bude páčiť. Prajem príjemný nadchádzajúci víkend. 😀
Trendu jednorožca som podľahla aj ja! 😀 Jednorožce vidím skoro všade, v obchodoch s doplnkami do domácnosti, v drogériách, dokonca aj bio potravinách 😀 Sú na šálkach, vankúšoch, oblečení, krytoch na mobily, nafukovačkách, existuje aj make-up inšpirovaný jednorožcom, tiež čokolády, cukríky, torty, a už aj Starbucks spustil predaj magického frappucina… Ja som vytvorila tzv. Unicorn smoothie bowl, ktoré ste včera mohli nájsť na mojom Instagrame. Je mixom malinového a spirulinového smoothie s trochou chia overnight pudingu. Všetky ingrediencie sú naturálne, bez farbív, ktoré iní foodbloggeri používajú na prípravu Unicorn smoothie, aby dosiahli žiarivo dúhové farby. Smoothie je teda zdravé, veľmi chutné, neprifarbené, vhodné na raňajky, alebo na olovrant. Prajem Vám príjemnú prípravu… 😀
Recept plný vitamínov, ktorému neodolajú tí najmenší a ani dospelí 😀 Ako viete som fanúšikom smoothie, a je jedno či si ho dám na raňajky, alebo kedykoľvek ako snack. Myslím si, že vždy je lepšie si dať ovocné smoothie než fastfood, ktorý nie vôbec zdravý. Najradšej si smoothie pripravujem sama doma, ak som lenivá kúpim si ho stánkoch, ktoré poznám a mám overené. Je dôležité nakombinovať ovocie správne, existuje jednoduché pravidlo – kyslé ovocie kombinujeme s polosladkým a polosladké so sladkým. Nesprávne nakombinované smoothie môže spôsobiť tráviace problémy… Tutti frutti smoothie, ktoré som pripravila je kombináciou 5 polosladkých smoothie, je osviežujúce, plné vitamínov, ak chcete môžete ho dať zmraziť, postupne naliať do nanukových foriem a po zmrazení vyzerá skutočne veľmi lákavo. Z daného množstva mi vyšli 2 porcie 😀
Existuje niečo lepšie ako domáce chrumkavé cookies, ktoré sú zo zdravých ingrediencií a rýchlo pripravené? Tieto vegánske cookies sú vhodné na raňajky, sú bez cukru, laktózy, krehké vďaka čučoriedkam, a chrumkavé vďaka mandliam. Čučoriedky inak môžete zameniť za maliny, ríbezle, či egreše. Podľa toho čo v záhrade máte 😀 Cookies môžete kľudne pár dní skladovať v sklenenej dóze, určite sa nepokazia… Prajem Vám teda úspešné pečenie, pekný víkend a deťom veselé prázdniny! 😀